Dan l-aħħar sirt naf li ħareġ ktieb ġdid fis-suq lokali fost il-ħafna oħrajn li joħorġu spiss, u b'hekk interessajt ruħi li nsir naf aktar dwar l-awtriċi tiegħu. Qed nirreferi għal Roberta Bajada. Fil-fatt laqgħet din l-intervista miegħi bi ħġarha. Roberta għalqet 30 sena, u toqgħod Ħal Luqa u sena ilu saret omm ta' tifla. Tħobb ħafna l-kuluri u l-annimali, infatti d-dar għandha kelba u fenka. Tgħallem l-Ingliż fl-iskola ta' San Ġużepp, ġewwa l-Blata l-Bajda, u l-klassi hija wieħed mill-aktar postijiet fejn tieħu gost tkun. Tħobb tiekol is-sushi, toħroġ mal-familja u tirrilassa ħdejn il-baħar fis-sajf. Fix-xitwa togħxa titgeddes mal-kelb tagħha Kimi fuq is-sufan fil-waqt li tilgħab xi logħba tat-taħbil il-moħħ. Tara lilha nnifisha bħala persuna down to earth ħafna li tħobb tgħix il-ħajja ġurnata b'ġurnata. "Minkejja l-ħin limitat li għandi, dejjem jirnexxili nsib ċans u l-enerġija biex nagħmel dak li nkun nixtieq. Inħobb niċċajta, u dan hu rifless ukoll f'ħafna mill-kitbiet tiegħi. Determinata ħafna, ħabrieka u b'immaġinazzjoni li ma tħallinix sekonda bi kwieti u li tibqa' tittormentani sakemm nikteb dak li jkolli fuq moħħi". Iddejaqha ħafna l-moħqrija fuq it-tfal u l-annimali, għax it-tnejn huma kreaturi innoċenti. "Barra minn hekk idejjaqni wkoll l-egoiżmu sfrenat li ġieli nara madwari fis-soċjeta`, speċjalment fejn jidħol sewqan bl-addoċċ, qbiż ta' kjus (bħallikieku mhux kulħadd mgħaġġel u għandu x'jagħmel) u vandaliżmu fuq ħwejjeġ pubbliċi", bdiet tgħidli dwarha Roberta. Ta' min jgħid li l-ewwel ktieb tagħha kitbitu meta kellha tmien snin. Ħallejt f'idejha sabiex telabora aktar. "Meta kont żgħira, lili u lil oħti kienu jixtrulna xi board game, kelli manija noħloq il-verżoni tiegħi ta' dik il-logħba li jkunu xtrawlna, biex noqogħdu nilagħbu lilha (lanqas ħaqq il-flus li kienu jonfqu, jaħasra!). Kelli l-verżjoni tiegħi tal-kartun tal-logħba Monopoly u Guess Who?, fost ħafna oħrajn. Ma setax jonqos li meta nara ktieb, inħoss ix-xewqa li 'nikteb' ukoll il-verżoni tiegħi. Allura, kull nhar ta' Ħadd, meta konna nżuru lin-nanniet, wara l-ikel kont nieħu posti mal-mejda u noqgħod nikteb l-istejjer fuq pitazzi li kienet tgħaddili n-nanna. Ħafna drabi kienu jkunu pitazzi qodma minn tan-nannu, jew xi reġistru-blokka, imma aktar ma kienu jkunu antiki, aktar kont nieħu gost nikteb fuqhom. Billi d-dar tan-nanna kienet nieqsa mill-bajrows u temprini, min jaf kemm-il darba n-nannu kien jispiċċa jobroxli xi lapes bil-mus, meta naqsamlu l-ponta! U minn dawk il-Ħdud wara nofsinhar, nibtet l-imħabba kbira tiegħi għall-kitba", irrakontatli Roberta. Fil-fatt l-ewwel ktieb li ppubblikat kien jismu Il-Ħolma tan-Nannu Ġuż, lura fl-2012. Ftit wara ħareġ What?! Another Book of Stories!, ġabra ta' stejjer qosra bl-Ingliż, u issa ħareġ ukoll Arloġġ u Tila, li twieled permezz tal-Konkors #abbozz, imniedi minn Merlin Publishers. Peress li s'issa ppubblikat żewġ kotba bil-Malti u wieħed bl-Ingliz, ma stajtx ma nistaqsihiex, b'liema lingwa tħossha aktar komda li tikteb u tirrakkonta. "Jiena nemmen li storja jew ħsieb għandu jinkiteb skond il-lingwa li jkun ġie f'moħħok, għaldaqstant, jekk storja ġietek bil-Malti, huwa xieraq li tinkiteb bil-lingwa Maltija, għax inħoss li ladarba tittraduċiha, din ser titlef mill-awtentiċità tagħha. L-istess jekk rakkont jiġi f'moħħok bl-Ingliż, jew b'xi lingwa oħra. Infatti, meta kont għadni l-iskola, kont noħloq komiks bit-Taljan, għar-raġuni li kont nara ħafna cartoons fuq stazzjonijiet Taljani, bħal Lady Oscar eċċ", sostniet Roberta. Magħha ddiskutejt l-aħħar ktieb li ppublikat s'issa: Arloġġ u Tila. Fil-fatt skoprejt li huwa ktieb t'avventura li tgħaqqad id-dinja tal-arti ma' rakkont fittizju fuq il-ħajja ta' żewġt itfal, Ponsjetta u Peter Van der Mark, li ħabta u sabta jispiċċaw jgħixu għand iz-ziju tagħhom wara li missierhom jisparixxi. Fil-proċess jiltaqgħu m'arloġġi msaħħra, nemes spija, ġardinar misterjuż u gwardjan Pollakk. Kif spjegatli Roberta stess, huwa rakkont għal qalbha ħafna, minħabba li fih setgħet tintroduċi lill-qarrejja ma' pitturi bħal Salvador Dalì u Edvard Munch. Għalkemm huwa mmirat lejn qarrejja żgħar, hija storja li għandha tinżel tajjeb ukoll ma' qarrejja ikbar. Meta staqsejtha hux bi ħsiebha tippubblika aktar kotba, Roberta xenglet rasha u sostniet miegħi li l-kitba ssir vizzju. "Ladarba tibda tikteb, mhux faċli tieqaf! Ġieli jkolli xi tliet rakkonti qed jinkitbu f'salt, skont liema muża tiġini. Fil-ħajja nemmen li xejn mhuwa faċli, iżda xejn mhuwa impossibli. Jien inħeġġeġ lil kull min jixtieq jikteb biex jibda minn affarijiet żgħar, u biex jieħu vantaġġ minn opportunitajiet miftuħa għal kittieba ġodda, bħal konkorsi eċċ. Il-kitba hija proċess fejn wieħed jitgħallem u jikber aktar ma jikseb esperjenza u jirċievi kritika fuq xogħlu". Ta' min jgħid ukoll li Roberta għamlet sittax-il sena tippubblika diversi komiks fuq ir-rivista Sagħtar – magażin li anke jiena stess kont nikkontribwixxi fih. Fil-fatt qabel ma Roberta bdiet tippubblika xogħlijiet ta' kitba, kienet tippubblika xogħliiet ta' tpinġija. Tul ħajjitha għamlet diversi xogħlijiet ta' illustrazzjoni, bħall-kotba tal-MaltiManija kif ukoll stejjer li dehru f'Sagħtar stess minn awturi oħra bħal Kilin. "Hija ħasra tassew li rivista bħal Sagħtar kellha tieqaf, billi pubblikazzjonijiet hekk iħeġġu anke lit-tfal juru l-kitbiet tagħhom u joħorġu minn qoxrithom. Għalijja, l-komiks tiegħi f'Sagħtar kienu l-ewwel pass għal ġod-dinja tal-pubblikazzjoni. Bdejt b'komik 6" b' 6" bl-isem ta' Ġuġu, meta kelli biss erbatax-il sena, u minn dakinhar bqajt nikkontribwixxi annwalment, dejjem b'xi sensiela differenti, sakemm spiċċajt nieħu ħsieb paġna u nofs! Uħud mill-aktar komiks għal qalbi kienu ta' Brava Brava, ta' Ateni Q.K u Mill-Ispazju", sostniet Roberta. Ftit xhur ilu, proprju fi Frar 2016, Roberta rebħet il-Konkors Letteratura għaż-Żgħażagħ, imtella' mill-Aġenzija Żgħażagħ. Għaliha hija rebħa pjuttost riċenti u għadha kultant tħossha taħtha, għax għalkemm emmnet fir-rumanz tagħha, żgur li ma stennietx li tirbaħ konkors daqshekk speċjali. "Għalija, li rnexxieli nirbaħ dan il-konkors ifisser ħafna, għax dan jimmotivani biex inkompli nikteb, għalkemm il-ħin ma jkunx dejjem favurija". Tkellimt magħha dwar dak kollu li jispiraha għall-kitba, u ridt inkun naf xi kemm iddum biex tikteb ktieb sħiħ. Fil-fatt Roberta sostniet miegħi li l-ikbar ispirazzjoni teħodha mill-ġrajjiet tagħha stess ta' kuljum. "Kull meta tiġrili xi ħaġa jew nara xi ħaġa li minnha nista' noħloq karattru jew storja, mmur niġri niktibha d-dar, li ma mmurx ninsieha! Ġieli tant jiġruli praspar f'jum wieħed, li jkolli biżżejjed biex ngħaqqad rumanz sħiħ! Rigward tul u żmien, mhux dejjem indum l-istess. Meta jkolli deadline fil-viċin, ġieli ninsa niekol u norqod, basta nlesti!" stqarret miegħi Roberta. Magħha ddiskutejt dwar il-fatt jekk minn dak li tosserva fil-qari lokali, taħsibx li l-interess qed jiżdied, jew qed jonqos drastikament. Fil-fatt sostniet miegħi li meta tara l-kwalità avvanzata tal-kotba li qed jiġu ppubblikati, tħoss li m'hawnx skuża biex wieħed ma jaqrax. "Illum lanqas tista' ma taqrax, għax ħajjitna mdawra b'biżibilju t'artikli u stejjer, sew jekk fuq il-midja soċjali, kif ukoll sorsi oħrajn bħall-e-books. Jiġifieri llum hawn qari f'kull tip ta' forma għall-gosti ta' kulħadd!". Fl-aħħar nett Roberta saħqet u ħeġġet lill-qarrejja tal-KullĦadd biex ma jibqgħux lura minn dak li jħobbu jagħmlu, u biex igawdu dak kollu li għandhom bl-aħjar mod li jistgħu, speċjalment is-saħħa u l-familja. "Il-ħajja qasira wisq biex tinħela fuq Facebook jew f'affarijiet oħra arti fiċjali!", temmet tgħid Roberta.